1Makkekkuwangngé passalenna anrékanré iya riyabbéréyangngé selaku pakkasuwiyang lao ri barahalaé. Mémeng tongeng pada-pada adanna tauwé, "Macca manenni." Iyakiya amaccangngé mébbui tauwé mancaji matempo, padahal pammasé napatokkongngi paribadinna tauwé.
2Tau iya masengngéngngi maéga naisseng, sitongenna dé’pa naissengngi iya kaminang malamungngé.
3Iyakiya tau iya tonget-tongengngé mamaséiwi Allataala, riissengngi ri Allataala.
4Passalenna manré anrékanré iya puraé riyakkasuwiyangeng ri barahalaé, riissenni makkedaé barahalaé maddapangengngi séuwaé iya sitongennaé dé’gaga. Na riisseng towi makkedaé Allataala banna séddi bawang; dé’gaga laingngé.
5Mémeng maégato aga iya riyasengngé déwata iyaré’ga puwang; muwi iya engkaé ri langié muwi iya engkaé ri yasé’na tanaé.
6Iyakiya untu’ idi, Allataala banna séddi. Ambo’i iya mpinruéngngi sininna séuwa-séuwaé. Untu’ Aléna ritu tatuwo. Na Puwangngé séddi tommi bawang, iyanaritu Yésus Kristus. Naolai Aléna nariwinru sininna séuwa-séuwaé, sibawa nasaba Aléna natatuwo.
7Namuni makkuwaro, dé’ naiya maneng tauwé naisseng gau’éro. Engka riyolo biyasana massompa barahala. Jaji, rimakkuwannanaro muwi lettu makkekkuwangngé naseng mupi mennang makkedaé anrékanré iya puraé riyakkasuwiyangeng lao ri barahalaé, iyanaritu anrékanrénna barahalaé. Narékko nanréi iyaro anrékanré, marasa madosai mennang; nasaba dé’pa namatedde atepperenna.
8Sitongenna iyaro anrékanré dé’ naébbui assisumpungetta sibawa Allataala mancaji lebbi madécéng. Rékko riyanréi iyaro anrékanré, dé’ gaga asarong rilolongeng. Sibalé’na rékko dé’ tanréi iyaro anrékanré, dé’to tarogi aga-aga.
9Iyakiya, atike’ko! Aja’ narapii kajajiyang makkedaé tau laingngé madosa — nasaba dé’pa namatedde atepperenna — nasaba laluwasai Saudara pogau’i agi-agi.
10Akkattaku makkuwaiyé: Akkalarapanna Saudara, iya mappunnaiyé ateppereng iya matedde’énna, mattengngang tudang manré ri bola abbarahalangngé. Nainappa séddié tau mitai Saudara tudang manré kuwaro. Rékko atepperenna iyaro tauwé dé’ namatedde, dé’ga na iyaro naébbui matu iyaro tauwé barani manréi anrékanré iya puraé riyabbéréyang lao ri barahalaéro?
11Narimakkuwannanaro, atepperenna Saudara mébbui tau iya atepperennaé dé’ namatedde’ro mancaji pusa. Padahal matéi Kristus untu’ iyaro tauwé.
12Narékko pogau’i Saudara asalang pada-padaéro lao ri Saudara-saudara Kristéngngé — iyanaritu nasolangiwi Saudara atepperenna mennang iya malemmaé — tentu madosai Saudara lao ri Kristus.
13Iyanaro saba’na, rékko anrékanré nassabariwi Saudaraku madosa, tentu dé’ sises-siseng umaélo manréi jukuénnaro. Saba’ ajakké madosai Saudaraku nasaba iyya.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn